khistorydata/jeongjo-sjw-relations huggingface dataset:
정조 22년 · 목
義禁府啓言兵曹前正郞閔命爀原情以爲渠待罪騎郞時因正輦陪狀訴判堂有論稟之題故取見其狀辭則以渠所任莫重所食至薄將至於難支之境云事甚矜惻果有區劃之擧正輦陪六十名則一等保布加磨鍊頭目七名則每朔料米或三斗或二斗分等磨鍊矣今於置對之下昏謬妄錯之罪實無所逃云泛稱遲晚所當請刑而曾經侍從請議處允之又啓言閔命爀正輦陪之無料應役雖甚可矜初不稟裁擅自加料揆以法綱極爲可駭以此照律杖八十收贖奪告身三等私罪施行允之敎以功議各減一等又啓言觀此全羅監司李得臣査啓則以爲樂安前郡守安㢞發明諸條今以啓下關辭發問目反覆鉤詰又以可據文跡泝考來歷到底査究而安㢞則曰京債還報事則或取於月廩或取於由吏果無犯手於上納條還穀作錢事則還租分給條中二百六十三石零歸於移轉時補縮而竝兩年耗爲三百十八石零還米一百二石入於城樓之改建而竝耗爲一百十二石零還米二百十七石零亦是需米之換用而竝耗爲二百三十八石十四斗零右項三條合計爲六百七十石云吏鄕諸招則曰京債還報時或不無上納錢推移之事而或以月廩執數報給或自由吏拮据移充而至於還米作錢事則一百四十四石八斗零則移轉穀補縮條也一百二石則城樓物力措備條也二百九十石零則需結米換用條也一百三十二石九斗則前郡守仍爲取用未及充上者合至六百七十石云其中首吏所供二十一石自備五百餘石還充等說與向來査實之所招全然相左蓋其石數也用處也與金吾囚供不無符合漫漶掩護粧撰之慮故別加嚴訊多般究覈又考其現納文簿則渠輩之前後異招雖或有苗脈委折終不得掩諱而全歸於私用者爲一百三十二石之多設令移轉所縮不可不補樓役所費不得不辦稅穀相換自有其律畢竟還充無一包欠縮盡如安㢞所供身爲官長不有國穀之嚴重其所那移自有當律又況爲報私債犯用公錢發倉賣穀恣意擅弄者已極驚駭而至於一百三十餘石之白地取用吏鄕分徵衆招同然揆以法綱萬萬無嚴依律勘斷恐不可已云矣今以道査觀之則移轉之補縮城樓之改建需米之換用與囚供雖無差爽而發賣倉穀恣意幻弄爲報私債擅用公錢固已不法之大者莫重國穀白地取用之數至於一百三十餘石之多究厥所爲萬萬痛駭請照律勘斷允之又啓言安㢞杖一百收贖告身盡行追奪流三千里定配私罪施行敎以名以犯手公穀則無論十石與百石何敢逭罪而道啓中査招前後各異又令更覈安知不更減石數若光陽査事之漸增口數之爲乎此亦有關刑政之一端當該道臣推考更爲行査近於屑越而摸索照律亦涉臆斷然以幺麼殘邑之倅不能盡心奉法名登道啓罪關那移則亦不可以囚供之自明吏招之相左參酌白放該囚施以不應爲事理重之律功減一等放送又啓言安㢞以不應爲事理重律杖八十奪告身三等功減一等杖七十收贖奪告身二等放送又啓言咸悅前縣監權偗原情以爲渠往在乙卯春待罪本縣歲値歉荒經紀私賑而賑資拮据之際京賑廳貿穀錢自巡營分給各邑故面議請得貿取京作錢外授人發賣米二百六十石租一百八十石次次出庫添補賑資當年八月移任嶺郡故趁該邑開倉京賑穀一從時價米一石五兩二錢租一石二兩一錢準數貿入米一百四十石付之民庫事則本邑民庫係是一年公用之責應者而有加下則輒貸下倉穀待開春捧稅以補役米還報已成邑例乙卯春所捧稅米盡報前加下其後遂朔加下又至一百三十石零故不得已因循貸下未及翌年春捧而移職後因新官之催督趁卽備報京作錢不足條充給事則外授人倉穀出給時有簸揚斛縮而此爲逋欠故以徵逋之例捧上監色處使之擔當備納而初不出倉穀又不追後備給設賑之時得錢而貿用捧糴之時準價而貿入元無分給民間反弄立本之事而莫重還穀貸下民庫者雖云邑例而襲謬之罪萬殞難贖云泛稱進晚請刑推得情敎以除刑推議處又啓言咸悅前縣監權偗觀其所供則與道啓節節相左其在審愼之道不可遽然論勘請更令本道詳覈狀聞後稟處允之敎以行査間保放又啓言仁同前府使尹衡東倉貸謬例雖云査正民反吏逋之未捧爲四百四十石零倉貸加下之數至於一百五十餘石之多而現發於道査則揆以糴法罪實難逭請以此照律允之又啓言尹衡東告身盡行追奪徒三年定配勿揀赦前私罪施行允之敎以功減一等又啓言尹衡東功減一等告身盡行追奪忠州牧徒二年半定配勿揀赦前而依例發遣府書吏押送配所允之又啓言全州前判官尹光垂原情以爲再昨年待罪全州時以官奴之凋殘忒甚犯逋逃散莫可支保之故果於百名下各給別還二石立本還報以其餘數添作還上名之曰官奴穀限五年取殖後磨鍊料資以爲一分聊賴之意成節目以置而昨春該吏之夤緣作奸全未覺察捧還之前仍爲遞職矣及夫道內穀總査閱時始爲發覺初行營査再有邑報致此登聞論列之擧始也擅分而立本終焉見欺而貽害孼由自作一則渠罪二則渠罪云旣有捧草供以入之命請上裁敎以蘇弊與濟私都無論作法於涼其弊爲貪則名以救弊不念貽民弊之端捧六分三自歸倍徵者焉逭爲法受弊之罪乎設有營門之卽目犯此擧者該倅也不可以添入自備錢作穀又與道伯面議有所分揀渠以拔例陞擢之人名登道啓者駭然甚矣卽爲草記照律
정조 22년 · 강
召見時原任閣臣于便殿提學鄭民始沈煥之檢校直提學徐浩修原任直提學金載瓉徐龍輔鄭太容檢校直提學李晩秀檢校直閣金勉柱原任直閣南公轍金祖淳檢校待敎沈象奎李存秀
정조 22년 · 목
候班入來仍爲進箋也
정조 22년 · 강
下勸農綸音于八道道臣四都留守
정조 22년 · 목
豐年爲上瑞瑞必有徵驗人之恒言必曰來年大有之驗徵於臘前三白顧今立冬抵臘七十有日得廿七番大雪三之倍而又倍積爲九而倍三豐之瑞瑞之徵豈待大人之占牧人之夢而決者然而丕圖卽功之方用答降康之眷唯係勸農二字南畝之饁何與於田畯而其至也喜以至錢鏄之具保介之微備治播修其早其豫于以見豳俗之重本大抵農夫克敏農官來茹然後禾易長畝歲取十千將使稼如茨而庾如坻家家含哺曾孫不怒咨爾方伯居留之臣卽古所謂農官上而不怒下而克敏其責唯卿等卿等欲放忽得乎始自東作之前悉力盡心一此莫忽於西成之後則屢豐之慶亶在於斯卿等勉旃以副元日之勤諭事下諭于諸道道臣留守
정조 22년 · 강
命領府事洪樂性左議政蔡濟恭衣資食物令度支輸送承旨存問奉朝賀金鍾秀判府事金憙衣資米肉令本道輸送閣屬官存問領敦寧金履素歲饌加送史官存問重臣李敏輔洪檍鄭昌順鶴林君內外令該曹該道輸送米肉紬綿後存問重臣尹師國宰臣尹弘烈金翊休姜游兪彥修前承旨睦萬中李枰前知事趙圭鎭前兵使吳載熙前僉知李元采加資將臣李柱國李敬懋判敦寧金持默諭善尹得孚歲饌加給故判書趙曮夫人洪氏衣資食物輸送曹郞存問故參判洪樂仁夫人閔氏衣資令該曹輸送存問故領相李宗城夫人沈氏故左相李性源夫人申氏歲饌加送曹郞存問故訓將張志恒妻趙氏故參判尹東昇妻朴氏故參判李鎭翼妻金氏故大司諫李普觀妻崔氏加給紬一疋部官存問
정조 22년 · 목
敎曰今予喜懼之心所欲推廣不外乎老老之政領府事左議政俱經元輔而昨年爲八旬明年爲八旬豈不貴乎衣資食物令度支輸送遣承旨存問金奉朝賀金判府事俱以大臣之兼閣臣者昨今年入耆社亦豈不奇哉幷令本道衣資米肉加數輸送遣閣屬官存問領敦寧則予之視之無異耆社大臣度支加送歲饌史官存問以輔國或崇祿重臣過回卺者重臣李敏輔洪檍內外也過七耋偕老者宗臣鶴林君重臣鄭昌順也其內外令該曹該道輸送米肉紬綿後存問重臣尹師國宰臣尹弘烈金翊休姜游兪彥修亦皆年過七十偕老前承旨睦萬中李枰以出入邇列之人過七十偕老與偕老之前知事趙圭鎭前兵使吳載熙皆進一資以示優待之至意元戎亞於元輔而將臣李柱國李敬懋年皆近八十過七十亦稀矣歲饌外加給米肉奉朝賀李命植明年將爲八十前判敦寧金持默是誰之家年亦爲七十五六歲歲饌加給諭善尹得孚歲饌亦爲加給○敎曰故判書趙曮夫人洪氏衣資食物輸送令曹郞存問○敎曰故參判洪樂仁夫人閔氏衣資令該曹輸送存問○敎曰故領相李宗城夫人沈氏故左相李性源夫人申氏歲饌加送曹郞存問依昨年例故相李思觀家子與婦年過七十前僉知李元采加一資故訓將張志恒妻趙氏故參判尹東昇妻朴氏故參判李鎭翼妻金氏故大司諫李普觀妻崔氏加給紬一疋遣部官存問
정조 22년 · 목
禮曹以先農祭親行及親耕等節何以爲之啓敎以將祈穀于社壇以冀皇年嘉禾之誕受明賜親耕耤田之擧謹竢屢豊之後先農壇爲先攝祭
정조 22년 · 강
以尹弘烈爲副總管前望也
정조 22년 · 목
兵曹啓言明日動駕時本曹郎廳侍衛及各差備當爲備員而正郞呂駿永宋知濂李寅采俱爲差祭佐卽柳遠鳴宗廟止門守門進權應範左外無以備員請佐郞權應範改差令該曹口傳差出以爲備員進參之地敎以每欲除之矣豈可無端作散未肅拜持平許遞除授其代口傳差出
정조 22년 · 강
命通禮李心傳他司相換
정조 22년 · 목
吏曹啓言明日擧動時左右通禮不可不備員而左通禮李心傳以其身病不得進參云心傳改差其代口傳擬入敎以他司口傳相換
정조 22년 · 강
命水原府偕老老人八十以上三十七人幷加資妻爵從夫職加階
정조 22년 · 목
該留守徐有隣以正朝歲饌老人年歲及穀物數爻馳啓八十以上人資憲大夫同知金自益等一百二十七人各米五斗鹽三斗代米一斗五升大口魚三尾代米九升七十以上人折衝僉知柳瑞新等四人各米四斗鹽二斗代米一斗大口魚二尾代米六升敎以年八十老人中偕老者至於三十七人之多其在老老之政推恩於本府當自別各加一資妻爵從夫職加階年例老職加資下批政先爲下批下送令守臣親執分給於各人子孫等仍爲存問後狀聞事令政院下諭
정조 22년 · 강
遣吏郞摘奸諸執事淸齋與否
정조 22년 · 강
行藥院日次診候提調沈煥之副提調李晚秀及諸承旨持公事入侍于誠正閣召見南兵使徐有秉
정조 22년 · 강
命注書李弘謙拿處
정조 22년 · 목
承旨蔡弘遠啓言記注事體本自嚴重況日前筵說所重尤別而上敎本意旣未諦悉諸臣奏語又多錯漏當該注書不謹之罪所當重勘何以爲之敎以拿處
정조 22년 · 강
掌令李儒修疏陳母病乞遞賜例批持平金熙華疏陳母病乞遞啓字踏下
정조 22년 · 강
命星州牧使之代擇差下送
정조 22년 · 목
敎曰星州牧使之代拔例擇差待下批當日給馬下送無敢遲滯
정조 22년 · 강
推吏曹判書閔鍾顯參判李敬一參議魚用謙
정조 22년 · 목
鍾顯等再違召敎以此時嶺南守令豈可一刻曠官政官之連事違召事甚未安吏曹長亞堂推考參議只推更爲牌招使之斯速開政
정조 22년 · 강
有政吏曹判書閔鍾顯參判李敬一參議魚用謙進
정조 22년 · 목
以李泰永爲大司諫鄭觀輝爲執義吳大坤爲掌令趙台榮金憬爲持平李弘達爲正言李敬魯爲星州牧使
정조 22년 · 강
召見星州牧使李敬魯于重熙堂
정조 22년 · 강
遞承旨蔡弘遠
정조 22년 · 강
遣吏郞摘奸諸執事淸齋與否
정조 22년 · 목
先農壇祭享在再明也
정조 22년 · 강
命大報壇祭享遣大臣攝行
정조 22년 · 목
禮曹啓言大報壇祭享每年三月上旬內擇日擧行事定式矣吉日令日官推擇則來三月初三日爲吉云以此日定行而初雖以親祭磨鍊亦多有攝行之例今番則何以爲之敎以遣大臣攝行
정조 22년 · 강
命綾州牧使李宗燮嚴飭赴任後狀聞會寧府使李格申飭下送尋命格改差
정조 22년 · 목
吏曹啓言因全羅監司李得臣狀啓綾州牧使李宗燮令該曹待城門開下送後草記事命下矣李宗燮尙在前任淸風府使任所初不上京而直爲赴任云故自臣曺行移於忠淸道臣處使之催促登程後狀聞敎以嚴飭星火赴任後令道臣狀聞又啓言新除授會寧府使李格戶奴呈狀內有七十歲老父衰病沈綿萬無暫時離捨之道入啓遞改云李格旣有兄弟且其親年未滿七十五歲則呈狀請遞有違法典未知其親病之如何而促敎之下不可一任其遲滯請申飭下送允之○備局啓言會寧府使李格親年旣未滿又有兄弟則揆以法典事當催促下送而今聞其親病沈綿云其在孝理之政有難强令赴任請今姑改差允之
정조 22년 · 강
命定配罪人閔百恒罪名蕩滌
정조 22년 · 목
義禁府以百恒發配草記允下之後身病沈重仍爲身故啓敎以罪名蕩滌
정조 22년 · 강
義禁府以申大尹寧邊府竄配啓
정조 22년 · 강
命以明日展拜景慕宮
정조 22년 · 목
敎曰明日由逌瞻門展拜景慕宮該房知悉
정조 22년 · 목
具翼善冠袞龍袍乘輿出永淸門明政門弘化門入逌瞻門至內三門外降輿詣版位行禮仍詣宮內奉審訖還入齋室少頃出西門乘輿出逌瞻門入弘化門明政門永淸門還內
정조 22년 · 강
命幸行時外營軍兵出待處所節目中改付標
정조 22년 · 목
兵曹判書李時秀啓言今番幸行時各項軍務節目才已啓下今將知委各營而壯勇外營馬步軍兵旗鼓前排聚待信地與遲遲臺聚待時不無掣礙者臣意則親軍衛別軍官外使率領待令於畔亭三巨里前路步軍則大皇橋東邊聚會結陣待隨駕先廂來到仍以先廂行營而親軍衛作先驅出步軍頭局越大皇橋北大路布列成陣然後步軍尾局接原先廂頭局外使率領行陣別軍官依前攔後則似合方便至於前排巡牢如前分站而遠站則來侍龍仁邑站近站則來侍畔亭三巨里旗鼓大皇橋西邊逌瞻峴前路擺列以待亦涉便當請以此出擧條原節目中改付標行會外營從之
정조 22년 · 강
遣承旨詣先農壇與獻官陪奉神位版還安亦如之仍留檢飭
정조 22년 · 목
敎曰先農壇祭傳香後禮房承旨依定式與獻官進詣神室陪奉神位版還奉亦如之而今夜當出齋便殿以待享事之告成以此意承旨傅之獻官仍留檢飭
정조 22년 · 강
行護軍李書九陳疏引義賜例批
정조 22년 · 목
疏略曰夫邊門詰戎有國大政南北分制春秋輪操成憲具在按例考檢書思以對是乃職掌之所當爲也猶且莫知方向屢承諮詢而終不能數奏詳明臺閣糾劾正是不易之公論雖荷曲賜庇覆强加剪拂鹵質難矯廉防至重伏乞諒臣身之不可以復玷任使亟遞所帶之任重勘不職之罪
정조 22년 · 강
地部薦觀察使及節度使
정조 22년 · 목
戶曹觀察使薦李相璜李肇源尹光顏節度使薦金守基李近曺李晦植
정조 22년 · 강
命禁衛營中日沒技人金振玉依例直赴
정조 22년 · 목
該營別單泰仁軍閑良金振玉片箭邊三中直赴殿試
정조 22년 · 강
廣州留守洪檍以斥堠伏兵減數磨鍊啓
정조 22년 · 목
該留守狀啓以爲卽到付整理儀軌廳關內下敎內廣州府擧行斥堠伏兵處所夥多量宜減數事傅敎辭意傳令分付於前營將本府判官金啓濂處矣元定斥堠九處內減三處伏兵八處內減三處報來故斥堠伏兵處所實數修成册上送于整理儀軌廳亦爲後錄馳啓○新作路斥堠處所彥州面牧童峰大旺面大母山細峯細村面煥義峯樂生面眞城峯各牌將一人軍三名伏兵處所彥州面新院長牲串大路大旺面栗峴三巨里大路新谷前路樂生面槽山大路各牌將一人軍七名舊作路斥堠處所旺倫面五峯儀谷面慕洛峯各牌將一人軍三名伏兵處所儀谷自棧洞牌將一人軍七名以上斥堠六處牌將六人軍十八名伏兵五處牌將五人軍三十五名
정조 22년 · 강
遞承旨李晚秀李勉兢以李鼎揆洪義榮李益運爲承旨竝前望也
정조 22년 · 목
晚秀有身病勉兢有親病也
정조 22년 · 강
注書洪奭周疏陳應避乞遞賜例批
정조 22년 · 목
義禁府啓言假注書李弘謙原情以爲渠愚迷生疏觸事僨誤記注事體本自嚴重日昨筵話尤當審愼而字句旣多錯誤全篇亦未詳盡震越罔措恭俟重勘云請刑推得情敎以分揀放送
정조 22년 · 강
召見定例堂上李時秀京畿監司李在學于便殿
정조 22년 · 강
命來二月初一日眞殿展拜時侍衛以入直磨鍊雲寶劍置之別雲劍以陵幸隨駕人入來侍衛挾輦以金虎門軍爲之前排以壯勇營軍待令侍衛人員服色各以隨駕留都服色入參
정조 22년 · 목
定例堂上李時秀啓言來二月初一日眞殿展拜時侍衛當爲磨鍊而取考昨年謄錄則侍衛以入直磨鍊雲寶劍置之只別雲劍以隨駕人留門後入來侍衛挾輦軍以金虎門軍三十名爲之前排五雙壯勇營軍待令侍衛人員服色各以隨駕留都服色爲之矣今亦依此爲之乎從之
정조 22년 · 강
命行幸時駕駐龍驤鳳翥亭侍衛亦爲隨入
정조 22년 · 목
定例堂上李時秀啓言今番行幸時大駕龍驤鳳翥亭少駐事節目啓下矣侍衛亦當隨入故敢達矣從之
정조 22년 · 강
命陵幸回鑾後隨駕軍兵犒饋以乾物分給
정조 22년 · 목
定例堂上李時秀啓言陵幸回鑾後隨駕軍兵犒饋近年連以乾物分給矣今亦依此擧行乎從之
정조 22년 · 강
命淸道郡守申大羽改差
정조 22년 · 목
慶尙監司李亨元狀啓以爲淸道郡守申大羽以宿病彌篤屢呈辭狀不得已罷黜敎以該邑民事若非難强豈至於呈遞乎該倅申大羽改差其代令該曹口傳以經幄法從之臣另擇差送待下批辭朝乘傳兼程赴任使望哺之民㥽得以有恃
정조 22년 · 강
以金履喬爲淸道郡守口傳也
정조 22년 · 강
遞執義鄭觀輝掌令吳大坤李儒修持平金憬趙台榮以柳畊崔烜李顯默李弘達申漵代之竝前望也仍命畊烜顯默敍用尋遞顯默
정조 22년 · 목
因監察茶時啓辭敎以隨駕官單子尙不修入請由及呈告人許遞前望單子入之待下批牌招○政院以畊烜顯默方在罷散中啓敎以敍用此外卿宰侍從罷散人敍用○顯默啓言臣於栢府曾經亞憲今玆新除揆以公格有難冒膺請命遞斥臣職從之
정조 22년 · 강
遞都總管李聖圭以徐鼎修代之前望也
정조 22년 · 목
敎曰總管中以實職隨駕人許遞前望單子入之待下批牌招察任○鼎修違召敎以更爲牌招○鼎修再違召敎以更爲牌招違牌勿捧傳旨○敎曰今已夜深尙不出肅都總管徐鼎修推考牌去來各別催促使之卽爲肅命
정조 22년 · 강
命政官待開門牌招開政會寧府使差出使之從速辭朝
정조 22년 · 강
補都總管徐鼎修驪州牧使召見于便殿
정조 22년 · 목
政院以鼎修特敎申飭之下來詣朝房謂有㥽勢終不承膺請重推敎以處義豈不過乎總管非遽務則病可强力至於情勢尤非一直如彼者揆以分義極甚未安更爲牌招有關事面驪州牧使除授當日辭朝時任牧使遞付京職
정조 22년 · 강
遞承旨洪義榮許晊以金達淳爲承旨前望也
정조 22년 · 강
命咸鏡監司之代今日政下批
정조 22년 · 강
命咸鏡監司不爲薦望之諸備堂越俸一等卽刻捧薦擬入
정조 22년 · 목
備局啓言咸鏡監司罷職之代使備局諸宰依例議薦今至屢日行上護軍鄭民始兵曹判書李時秀外許多諸宰一竝不薦故使之更爲往復至三四牢執不聽議薦者不滿三員則不得完薦古例卽然萬萬未安請當該不薦諸宰從重推考敎以有關事面不可推考而止越俸一等旣有今政下批之命卽刻一竝捧薦擬入備堂金華鎭金持默閔鍾顯李敬懋沈煥之黃昇源趙尙鎭趙鎭寬徐有大李漢豐徐龍輔李益運趙心泰越俸一等
정조 22년 · 강
有政吏曹判書閔鍾顯進
정조 22년 · 목
以朴孝成爲正言李義綱爲刑曹參議李仁秀爲會寧府使
정조 22년 · 강
命安山郡守王道常令畿伯拿來拘留於廣州留營駕過後華城站記過待令
정조 22년 · 목
敎曰飭敎何等嚴截昨年亦旣被罪而今番擧行不但劻勷莫甚擧措之駭悖寧有如許無據之人乎名雖守合後貽民弊卽令畿伯另定一校拿來該差員王道常嚴加拘留於廣州留營駕過後當處分華城站記過待令事星火分付繡啓姑未啓下而列邑囚禁校吏爲先特放更觀前頭事一體知委各該邑事分付畿伯
정조 22년 · 강
汰備郞李漢鼎遞差承旨金達淳
정조 22년 · 목
敎曰備堂事有關體統旣命越俸又命卽薦而今已夜深薦望尙不入來回公備郞往來之規行矩步可知極爲痛該當該備郞汰去因此致煩酬應當該坐直承旨遞差
정조 22년 · 목
敎曰當該煩稟承旨遞差
정조 22년 · 강
以李集斗爲咸鏡監司備薦也
정조 22년 · 강
冬官薦觀察使及節度使
정조 22년 · 목
工曹觀察使薦尹光普鄭尙愚任希存節度使薦具綜金守基金衡柱
정조 22년 · 목
午時日暈兩珥白虹貫日
정조 22년 · 강
召見定例堂上李時秀禮曹判書趙尙鎭京畿監司李在學于便殿
정조 22년 · 강
命行幸時出宮吉時以二月初一日戌時磨鍊軍令改付標
정조 22년 · 목
禮曹判書趙尙鎭啓言今此行幸時出宮吉時因前判書李時秀所啓差早推擇事擧條啓下矣問于日官則來二月初一日戌時爲吉云請以此時磨鍊從之○兵曹判書李時秀啓言出宮吉時以初一日戌時磨鍊則軍令亦當改付標以入故敢達矣從之
정조 22년 · 강
命司謁金頊令攸司科治
정조 22년 · 목
承旨金啓洛啓言禮曹判書趙尙鎭入侍有命而司謁誤傳以致登筵之遲滯請當該司謁令攸司科治從之○刑曹啓言依下敎司謁金頊笞五十照律收贖放送
정조 22년 · 강
遞承旨李鼎揆以洪明浩金勉柱李泰永李溏爲承旨竝前望也
정조 22년 · 강
遞掌令崔烜正言朴孝成以金和鍾爲正言前望也
정조 22년 · 목
烜啓言臣曾經亞憲今此見叨之職有違格例請遞臣職從之○諫院以孝成在廣州地請乘馹上來敎以在外臺諫許遞令政院前望單子入之
정조 22년 · 강
以沈晉賢爲都總管白師謹爲副總管口傳也
정조 22년 · 목
因都總府侍衛望筒敎以未差之代令該曹口傳差出
정조 22년 · 강
命臺諫及出納論思之臣陳消弭之策賓對進定於明日
정조 22년 · 목
敎曰修省莫先於求助違牌臺諫旣命只推待其詣臺與職在出納論思之地者登筵俾陳消弭之策賓對進定於明日亦陳匡弼之謨
정조 22년 · 강
獻陵展拜退以今秋
정조 22년 · 목
敎曰近見繡衣諸人之啓語姑無瀜解之意治塗民力之倍入姑舍是鑿氷造橋民弊甚鉅畿伯巡審之行使之退期朝筵聞之明日則不可不發行云而謁陵雖有所重以所重若有民弊則是豈體昔年聖意之道乎欲退期數旬則舟橋之弊卽亦民弊大抵務實之方莫過於省弊每誦古人興一利不若祛一弊之語而體認之目下爲民實政似無外此謁陵退以今秋以此意卽爲分付
정조 22년 · 강
命此後東南關王廟節享後分胙致膰儀節錯雜之弊令獻官檢飭撤饌後退去句管堂上亦爲送校檢飭壯勇大將一體例兼
정조 22년 · 목
敎曰兩廟節享後分胙致膰儀節錯雜莫重肅嚴之地喧聒欠敬此後依定式獻官檢飭仍留躬察撤饌然後退去句管堂上亦爲送校檢飭而壯勇大將一體例兼事分付獻官仍留檢察一款纛所準此事亦爲分付
정조 22년 · 강
推前承旨許晊勘放時囚尹光垂
정조 22년 · 목
敎曰爲念滯囚之弊不拘夜深其夜捧供仍令議處照律放送後草記幾乎徹宵今聞尹光垂尙在滯囚云當初不能別白知委之該房承旨推考○義禁府啓言時囚尹光垂從重論杖一百收贖告身盡行追奪放送允之敎以如有功議各減一等○又啓言尹光垂功減一等杖九十收贖奪告身四等
정조 22년 · 강
拿處中官白喜章尋命分揀
정조 22년 · 목
尹光垂照律草記中間遲滯至屢日不爲頒下命喜章拿處尋因傳旨有是命
정조 22년 · 목
兵曹觀察使薦兪漢寧尹東晩李基正
정조 22년 · 강
黃海監司李義駿以才行表著人馳啓
정조 22년 · 목
該監司狀啓以爲大典通編薦擧條各道前銜及生進幼學之才行表著者每式年歲首一鄕人保擧于守令報觀察使抄薦矣謹依法典以勿爲應文另加摭實之意申飭列邑各邑所報今纔齊到就其中拔其尤以二人姓名年歲才行開坐于後○海州幼學崔一河年七十孝友傳家詩禮爲業谷山幼學柳若訥年五十二操身謹飭劬心經傳
정조 22년 · 강
廣州留守洪檍以朴大孫殺獄掘檢馳啓
정조 22년 · 목
該留守狀啓以爲卽接本府判官金啓濂牒呈則以爲本府實村面居童蒙朴大己呈狀內渠兄大孫去十二月初十日被打於隣居張最甲委痛五日仍爲致死云故判官檢驗次馳往則致死當日已爲埋葬其不卽發告徑自埋葬委折爲先推問於大己及其母韓召史則以爲大孫被打於最甲而來故問其痛處則以爲一身牽痛胸膛尤甚觀其傷處則胸膛浮高幾如一掌竟致殞命先以發告之意傳于張哥則張哥大生畏㥘多般懇乞大已前此亦被打於張哥痛臥未卽告官果從張哥之願使之治喪則渠輩以布尺板木斂屍而不忍見屍身之在病兒之側責令移置則張最甲兄弟仍爲擔去穿壙築土作爲永埋之形渠以更爲從厚埋葬之意受諾於張哥而書給私和手記矣到今張哥謂以永埋背其初約且日久思之至慈之情不勝痛冤果令告官云被告人張最甲招內渠兄之子景祿與朴大孫之弟大己雉次互相設機之際因成鬪閧有所被傷其兄大孫去月初十日來到渠兄家揮鎌作拏故果與庶從弟廣金稿索結縳卽爲釋送而西部面居韓生員李夏德奴子二人適到渠家參見光景其後廣金路逢大孫之母則以爲吾子被打於汝兄弟今方痛臥如是相詰爲隣居權二重救解仍爲止息同月十五日二重傳言大孫之致死不能無驚㥘之心卽地往見則大孫之母以爲汝輩結縳之後至於死境雖不曰被打致死而初終凡節自汝家擔當埋葬云故果以尺布木板殯斂往埋如有犯手而致命則以其至情豈有不告官而只責初終之理乎初不犯手之狀推此可知而忽於月初大孫七寸叔朴道源來喝渠徵索百兩錢而不但初無犯手之事生㥘給錢後必有藉口之資故退斥不給因此含憾慫慂發告云大抵大孫埋瘞今旣經月其弟發告亦己後時則係是掘檢之獄行檢之前惟有詞證之可據而當初被打時光景各人之招無一憑信只是死者七寸叔朴道明道源兄弟及異姓五寸叔權二重等三人而得聞大孫致死之報結縳最甲欲爲告官因韓召史之言仍爲私和而其中權二重則出給私和文記至於被打時則渠輩初不參見多般詰問一向發明韓召史同生娚韓光三則韓召史招內埋葬時往見則係是聚切干連而家在忠州地故今方發捕待其捉來一體盤覈計料云蓋此獄則以張最甲之當初斂葬之事來頭厚賂之約觀之其犯手情跡昭不可掩渠亦不敢全然隱諱乃以稿索結縳等說漫漶爲說屍親招中大孫生時傷處在於胸膛幾如一掌未過五日而致命云爾則揆以獄體一番行檢在所不已不可以已瘞而仍置伏奉丁酉受敎昨年傳敎中若有不得不掘檢事依定式啓聞後爲之玆敢馳啓請令該曹稟處
정조 22년 · 강
召見左承旨李益運副校理李羲甲副修撰韓致應正言金孝秀于誠正閣
정조 22년 · 목
予曰俄者傳敎已略言之而今日予心之懍愓恐懼當如何哉修省之方莫外乎懋實然或不能眞箇懋實而竝與文具而不爲則尤非修省之道矣但以先朝故事見之敬畏之實不在多言今以求助之意旣已召接而今日之事予亦不知何以則爲消弭之道其若出納論思之地耳目言責之官者如無素所講究則昌言讜論亦豈可以臨時卒辦乎强覓副急尤涉不誠在先朝如此之時或有靜以鎭之之時亦多翌日爲之之例爾等筵退之後更加講究須勿爲逐條之例套應文之謾語雖一二語必令端的切實也各張疏啓乃是弊習革此流弊亦屬務實之一端明日賓對三司同爲陳達可也
정조 22년 · 목
右議政李秉模曰雲臺之報昨日又至三陽之月連有此異誠不勝萬萬懍愓顧玆諄諄示警必不偶爾而臣誠愚昧莫曉其所以然循例陳箚亦屬應文不敢爲之今旣登筵欲以數語陳勉而亦不知何者爲消弭之策云予曰旬日之間疊見非常之異豈可但以懍愓言也大抵近日之事過於應文而不足於務實昔我先朝對越之誠已盡於方寸之內故凡屬外面文具一切省略今若不能眞箇務實而竝與應文而不爲則亦非修省之道故如減膳之擧雖非古例近亦屢行而至於昨日則此亦不敢爲之矣蓋務實之方莫先於目下民弊之祛故至有陵幸退期之命而豈以是爲足以盡弭災之道哉一言以蔽之曰茫昧不知而已秉模曰以聖人之萬理洞然今日晴明日雨猶曰不可知則至於某事某應雖堯舜禹湯亦豈能一一湊合耶聖敎中茫昧不知云者誠爲至當矣我殿下御極以後初謁獻陵而動駕之期只隔數日其在事體何等重大而特以軫念民弊之意他不暇顧至命退期此實出於仰體祖宗之心應天之實孰大於是伏讀下敎有足感動神人展謁之期雖曰差遲而洋洋陟降亦必悅豫於上陟降悅豫則天心亦豈不悅豫乎臣不勝欽頌之至矣昨日傳敎只以謁陵之退期爲言園幸則何以爲之乎予曰昨日之敎雖以事面所在姑命退行於今秋而一年之間再次造橋有非年年可爲之事春秋行幸之皆至屢日經宿三軍之弊亦不可不念勢將待來春爲之而今若竝退園幸則今年園所將至曠謁且已治之道三日往返似別無爲弊之端故欲更觀日氣從近動駕以省許久等待之弊矣秉模曰陵幸旣已退期園幸之竝退似合於一時省弊之道且陵謁之期雖待來春而正晦二初之未能解凍年年如此矣予曰昨年春秋旣已再次造橋則今年之復爲再擧不但爲江民之弊雖以畿邑之民言之今番治道功役之已始者不啻太半則今秋復爲亦豈不貽弊乎秉模曰今日次對之進定非爲簿書期會而已也亶由修省之念欲聞匡弼之謨臣雖愚鹵旣忝大臣豈無蒭蕘之可擇而神識昏昧言語拙訥不知所以仰答矣後世之陳勉者言必稱天下大本今日急務雖山林宿德之人朝廷淬礪之士其言之所當先者無出於此而今其議論班班可考臣若掇拾緖餘一番誦奏而止則又豈不專歸於應文乎無論小事大事必陳袞職之闕遺然後庶可以仰副求助之聖意而終夜思之未得其說欲以緝熙之工仰贊則聖學之日新又新不待加勉欲以對越之誠仰勉則聖心之顧諟明命固無間斷欲戒以毋昵近習則晉接之勤莫非朝廷之士夫欲戒以不邇聲色則日躋之敬初無絲毫之物累臣將以何事仰禆萬一乎第念近來之弊專在於中外臣庶之未能曉然於聖意所在雖謂之上下未孚可也有司之對揚或失其方則人輒謂朝廷有先文後實之意牧守之擧行多違本旨而人反疑朝廷有損下益上之心以聖上學問之功經禮曲禮優優洋洋而或有文勝之疑以聖上導率之勤一札十行諄諄懇懇而輒歸言敎之科俗習之淆漓朝廷之散漫去而益甚窺覘之習依違之態乃是聖心之所深惡而嚴斥至有年前太陽症之敎而近日之漸痼者莫非此習此態也上天之載無聲無臭固非下民之所能窺測顧彼坐井之觀側管之見雖或有未能曉然亦何足以仰累太淸而臣竊謂我殿下於不言而信不怒而威之工猶有所未至也誠欲使敎令不出於門而臣民自底孚感則此亦不待他求伏願典學之工雖已篤實而益加勉勵方寸之地雖已洞徹而益加澄察必以宋祖洞開重門爲法明示閫奧俾萬物得以咸覩無慮其窺覘依違而使大小臣工皆得以洞然知其無可窺覘不容依違則朝廷一正而百官萬民皆自歸於風草之偃矣如是然後乃可以明聖志於天下後世而陰沴之氣不期自消淸明之象自然呈露弭災之方恐莫先於此矣予曰卿言果好眞是目下切實之務也予曰近聞兩南流民之報乎秉模曰雖未詳問而設賑之後自當稍稍復業嶺湖之民固多顑頷而比之昨秋所料不至大段至於海西則本道年事旣得豐登雖有數邑之被水災者別無散之四方之慮矣予曰湖南臨陂萬頃等處何爲如是其偏歉也秉摸曰湖南雨澤稍勝嶺南而嶺南諸邑峽野參半故猶無全一邑慘歉之處至若湖南臨陂萬頃等邑一望野色所以偏被旱災也予謂壯勇兼大將趙心泰曰軍兵去就皆以園幸前例中從略者爲之安山龍仁廣州等處軍兵今番當次者外皆勿等待之意速爲知委而行宮環衛則入防軍當爲除出今番往返旣以三日爲定則出還宮時當有懸燈燈軍亦爲從便磨鍊竝自整理所磨鍊入稟而水原軍五哨之立番一年用一哨故五年而一周右司鄕軍五哨之立番一年用二哨故二年有半而一周今此龍仁廣州等處六哨軍兵亦欲依此例立番以爲均勞逸之道若用三哨則當爲間年一次若用二哨則當爲三年一次此亦更加商量一體磨鍊以入也命三司進前予曰求助之意昨已示及而雖以先朝故事言之災異之來每多靜以鎭之之時務實之聖意有可以仰認者矣先朝乙丑年間乃是立經陳紀治化郅隆之盛際而昨考其時日記則一月四次虹變喉院玉堂之言或有或無臺閣則無一張箚啓而至於玉堂之一番請對所陳者無非實事矣俄亦有言及于大臣者而求言之擧旣不敢以應文而不爲草草副急不誠尤甚故昨令熟加講究以待今日之登筵矣向日朝參擧條之多幾乎初見而人人一套無非陳腐擧條體段旣異疏箚則尤豈可如曰是支離若不爲此則除非格外之聯箚又是各疏之紛呈互相傳謄無一可聞之實語臺言漸輕亦由臺體之不尊朝廷之尊必自執法之官始自今以後須復古規以爲務實之道則上而袞闕之陳戒下而官師之相規何言之不可爲乎今日則三司合陳所懷而如有別般所見者亦爲繼陳也
정조 22년 · 강
命北道交濟穀中久置穀除弊之方令道臣狀聞後稟處
정조 22년 · 목
右議政李秉模啓言行護軍李益運所啓批旨內令廟堂稟處事命下矣取見其所啓則以爲北道交濟穀有久置穀散在穀兩名色散在穀捧留各倉久置穀糴于交濟倉每當糶䨀之時山民轉輸之節實爲若瘼久置穀亦依散在穀例山社則糶糴于各其外倉爲辭矣南關久置今爲八萬七千餘石北關久置今爲八萬五千餘石其爲民弊果如宰臣所奏而北路所恃唯在此穀雖不可多作散在以貽後夏亦不可不稍加裁減以除轉輸之勞而係是二留一分之穀若不加分數亦無多減得幾包則可以除弊與山社所受之總爲幾包平社獨受之能不偏若更加消詳然後始可量處請令道臣諭理狀聞後稟處從之
정조 22년 · 목
右議政李秉模啓言備局堂上李書九今日次對不爲入參向來臺啓雖無深意遣辭稍似過重無怪其如此而伊時奏對之不能明白區別臣與該堂少無異同而臺閣相規實爲美事故只陳愧悚之意不敢引義則該堂亦不可一任其撕捱請嚴飭行公從之
정조 22년 · 강
命表咨文安寶唐朱紅依前自尙方擧行
정조 22년 · 목
戶曹判書金華鎭啓言因尙衣提調陳達表咨文安寶唐朱紅自槐院直爲取用於臣曹矣雖緣燕貿之不足有此提奏而貢價與燕貿價之多寡姑勿論貢人進排之際亦不無生弊之慮臣意則尙方所用燕貿朱紅價自本曹隨其加用之時量宜磨鍊而朱紅則依前自尙方擧行恐合事宜矣從之
정조 22년 · 강
命湖南之三軍門納移劃大同米如干添載依前擧行
정조 22년 · 목
舟橋堂上鄭民始啓言三軍門納移劃大同米捧納之際糜費甚多故船人自前添載以來以爲推移補充之地矣卽接全羅監司所報則此是千石之外有難循例添載若不於千石內磨鍊則船人帖文中列錄以送爲辭矣千石外添載係是定式之外則自本司不可加錄於帖文而使於千石內磨鍊則船人輩稱冤多端云其爲船人之弊則果非細而分載各船則添載之數不過三四十石矣雖是謬例別無他弊請令依前擧行予詢于大臣右議政李秉模曰若不如于添載則船人之失利稱冤勢所必至依前擧行似好矣從之
정조 22년 · 강
命濟用監紅花水紬等貢價存減令廟堂稟處
정조 22년 · 목
宣惠堂上鄭民始啓言向自戶曹以濟用監貢物中紅花水紬等四種別無需用多致遺在裁減其價米移給別貿紬苧價事草記允下矣因兩廛市民等詢瘼原情自廟堂以別貿元貢事體各異不可移用之意草記防塞而價米之裁減者不爲決定矣戶曹旣以物種之無所需用減罷其價米則惠廳亦不可循例上下而貢價存減自本廳有不敢擅便請令廟堂稟處從之
정조 22년 · 강
命大靜縣監洪三弼除朝辭赴任
정조 22년 · 목
吏曹判書閔鍾顯啓言昨冬大政大靜縣監洪三弼以耽羅人除拜矣上來辭陛而下去赴任則越海往返恐致遲滯該邑民事殊甚可悶矣敎以使之除朝辭赴任
정조 22년 · 강
命幸行時禁將之訓局兼察置之隨駕時步軍以訓局軍替用其外軍兵依定例磨鍊
정조 22년 · 목
兵曹判書李時秀啓言陵幸時訓局隨駕而禁衛大將以兼大將率領禁衛營留陣而訓鍊大將以兼大將率領事已有成命矣今則陵幸旣命退期園幸則禁衛營乃是隨駕當次大將兼察何以爲之乎敎以將臣兼察置之命召皆令筵中還佩時秀曰依定例禁衛大將當爲隨駕而步軍則曾亦有訓局步軍替用之例矣從之時秀曰其外軍兵磨鍊皆當依例爲之矣從之
정조 22년 · 강
三司諸臣陳修省求言之方賜批
정조 22년 · 목
應敎李翊模校理尹益烈副校理李羲甲修撰尹悌東副修撰韓致應執義柳耕持平李弘達獻納金孝秀正言李德鉉金和鍾所懷月正旬日之間陰虹之干陽者再焉宜殿下愓然儆懼思所以消弭之策修省之方而有此延訪之擧也天道幽遠而難知災之來或間見焉或狎至焉在昔先朝乙丑歲首虹變凡四見焉初二日也十一日也十二日也十七日是也若使一番虹變便具一副文字指某事爲某應前說未施後說繼陳堆積公車應文備數而止則不惟徒歸於漢儒傅會之失其於事天之道無亦褻瀆之甚乎此所以未聞其時之連箚屢控而大要不出於靜而修省而已臣等聞事天莫若以敬應變莫若以靜知得一尺莫若行得一寸今使臣等敷演爲說卽不過民憂國計時政得失之如何耳此都在殿下一心上自點檢自主持行其合於天者去其不合於天者以求天心之底豫焉天道體物而不遺王者亦體天而不息王者之心固不懈於災之有無前後也潔淨純粹之地說一敬字已多又烏敢拖枝帶葉以撓至靜之體乎今日所當仰勉者不過靜以修省而已伏願留意焉敎以當體念矣翊模等曰漢文帝遇日食求言詔曰謫見于天災孰大焉至令其悉思朕之過失及知見之所不及匃以啓告朕觀悉思二字可見其言者之不拘程限優游不迫而韓愈禘祫議亦云勅令百僚議限五日內聞奏以此知右人議事應旨貴得其實而不貴於速也近世則不然求言之敎纔降喉院汲汲而爲啓臺諫玉堂又汲汲而陳箚若疏副急爭先若不踰當日然設有可言之事善救之術其何能取辦於立談之頃哉畢竟據謄錄編陳腐以無精彩沒意味之語欲感天聽弭天災不亦難乎噫亦不誠大矣臣等謂從今以後另飭喉院三司諸臣毋踵前習凡遇言事之時或限二三日三四日務盡誠實之道稍存謹嚴之規宜矣敎以言則是矣亦不可以一例爲定矣
정조 22년 · 강
正言李德鉉引避賜例批
정조 22년 · 목
德鉉啓言日前賓對一備堂奏對失實故臣果以相規之義措辭請罷矣俄者大僚所奏坐處稍遠雖未能諦聽而以臺啓句語過矣等語煩複仰達旣自引咎反斥言者殆若反駁然以此情踪何敢晏然於臺次請命遞斥臣職
정조 22년 · 강
召見京畿監司李在學于誠正閣
정조 22년 · 강
左議政蔡濟恭上箚陳勉賜批
정조 22년 · 목
箚略曰虹貫之變疊見於旬有餘日之內心驚神▣無以自定所仰恃者上天之眷念警告若是之申複吾君之方寸修省必有所底豫如臣之癏厥職者顧何敢贊一辭於其間哉伏見傳敎下者先陵幸行秋以退期嗚呼履雨露而怵惕興感展謁先寢所重在焉於禮然矣猶尙軫念於鑿氷造橋之貽小民勞若鑾輅之戒隔日無多而遽命寢止率是心行之於保民乎何有雖然此猶屬一政一令間事耳聖人之以實心行實德如是焉止乎竊念先朝五十餘年之間天之以虹貫之變警之者匪一匪再而亦或有一月而屢見者矣猶且日監之下錫以昇平之樂申以海屋之籌式至今基我億萬年無疆之業罔非我先大王小心翼翼至誠事有以孚格仁愛卒至於天與人沕無間然之致也我殿下今日之事天欲盡修省之實莫如法先大王欲法先大王莫如慥慥用力於箕疇建極之功剛克柔克各盡其則俾絕明淫于下則畢竟昇平之樂海屋之籌天豈不以曾所餉之於先大王者移之殿下之躬乎惟殿下懋哉懋哉今日賓對亦是修省中一事謀國夙夜之臣孰不愓心奔走而臣近以背寒宿症欲起還仆不得趨詣策免故事殿下旣不賜允可於前日之箚矣不敢更事煩瀆而目下冥然蠢然有若占便之罪雖以慈覆之天亦不當有所容貸伏乞亟遞臣相職批以朝筵見右相有酬酢者今雖爲答於卿無過於是卿須安心視事仍命遣史官傳諭
정조 22년 · 강
副校理李羲甲以其父泰永方帶承旨疏陳春秋兼銜應避賜例批
정조 22년 · 강
咸鏡監司李集斗疏辭藩任賜例批
정조 22년 · 강
命順陵陵官姜世靖李憲愚削仕
정조 22년 · 목
禮曹啓言觀此京畿監司李在學狀啓則順陵陵官松木犯斫旣不能着意察禁又不能摘發論報者誠甚可駭令該曹稟處云矣當該陵官所當重勘而謹考本曹節目松雜中木每一株削仕五日載錄矣今番順陵陵軍之犯斫中松木旣是二株則不能摘發論報之罪在所難免令吏曹依節目削仕之意請分付允之
정조 22년 · 목
刑曹啓言觀此廣州留守洪檍狀本則本府實村面居朴大孫被打於張最甲委痛五日仍爲致死傷在胷膛屍親質言稿索結縳兇身自服行檢成獄不容少緩斯速掘檢後依例啓聞事分付凡匿埋之獄啓聞後開檢昭載法典則守臣之請令該曺稟處者有違格例亦關後弊請推考允之
정조 22년 · 강
園幸出宮以來月初一日進定
정조 22년 · 목
敎曰三軍江民何間於沿路陸民則再設舟橋屢日勞軍之連歲爲之誠難矣雖以體例格式之不敢不然陵謁先命退期於秋幸而到秋勢將退以明春則園寢歲覲之禮就己設之橋由旣治之道趁今初三日社壇春享往還以情以禮俱似穩合初一日宿華城翌詣園所展謁行祭翌日還宮仍又出宿齋所以待社壇享事之順成後當還內以此分付
정조 22년 · 강
兵曹進園幸軍令
정조 22년 · 목
二月初一日出宮始興縣行宮晝停所自闕門二十三里華城行宮宿所自始興縣晝停所四十里初二日園所展謁親祭自華城宿所二十里以上八十三里還詣華城行宮宿所初三日始興縣行宮晝停所當日還宮
정조 22년 · 강
命廟宮朔祭祝文中幸行告由勿爲磨鍊
정조 22년 · 목
禮曹啓言獻陵幸行告由祭宗廟景慕宮朔祭兼行事啓下矣幸行今旣退行朔祭祝文中措辭撰出勿爲磨鍊事請分付藝文館允之
정조 22년 · 강
命出還宮渡涉時只以螺鼓前導
정조 22년 · 목
敎以初一日出宮國忌正日相値初三日還宮社壇春享大祭齋戒相値出還宮渡涉時只以螺鼓前導事分付啓螺宣傳官及舟師大將
정조 22년 · 강
命左議政領敦寧兼管營門相換依前下敎施行
정조 22년 · 목
整理儀軌廳啓言留陣禁衛兼大將江頭隨駕時禁衛都提調都領事命下矣今則訓鍊大將留陣何以爲之乎敎以古例大將例皆相換都相亦然左相領敦兼管營門相換依前下敎施行
정조 22년 · 강
命兼總戎使朝房留駐時以御營軍一哨率領
정조 22년 · 목
整理儀軌廳啓言兼總戎使通化門外朝房留駐事命下矣在前訓局軍一哨或禁衛軍一哨率領今番則以何營軍磨鍊乎敎以御營軍一哨式輪日出用
정조 22년 · 강
命禁衛營留營中軍代領御營廳留營該大將舟師擧行時中軍代領
정조 22년 · 목
整理儀軌廳啓言禁衛營軍兵當爲留營而該大將則隨駕請以該營中軍代領留營允之又啓言御營廳軍兵該營大將率領留營而舟師擧行時則請以中軍代領允之
정조 22년 · 강
以趙宗鉉爲分內局提調
정조 22년 · 강
命廣州府軍兵調發時勿爲合符於畿伯處
정조 22년 · 목
政院啓言幸行時斥堠伏兵當調發矣京畿監司廣州留守處祗受次標信及兵符樻請出敎以廣州留守旣出鎭與府尹時有間則不必援用守使時例且況府內軍兵乎此後畿伯處勿爲合符
정조 22년 · 강
壯勇營以隨駕各司堂郞員役盤纏頒給啓
정조 22년 · 목
該營啓言今此園幸時隨駕各司堂郞員役盤纏馬貰糧料一依整理所修送成册先以別剩庫錢一千二百兩五錢一一頒給待外整理所錢上來還報
정조 22년 · 강
命善騎別將李得濟改差
정조 22년 · 목
壯勇營啓言善騎別將李得濟身病添劇無路還現云當此園幸隔日之時領軍將領不得不變通請今姑改差允之
정조 22년 · 강
命幸行時闕內入直將官番單子及巡將監軍單子預爲受點京中軍號亦預爲啓下
정조 22년 · 목
兵曹啓言闕內入直訓鍊都監局別將把總哨官及內三廳將守門將禁衛營把總哨官等番單子每中日入啓受點矣今此園幸相値依定式來二月初二日入直人員今正月二十八日預爲書入受點趁期替直分所單子待受點卽爲書入巡將監軍今正月二十九日入啓單子預爲排日受點遂日受牌大省記及別省記自來二月初二日初三日至今二十九日預爲書入京中軍號自來二月初一日初三日至今二十九日預爲啓下留置政院逐日頒布隨駕所軍號自隨駕所啓下頒布
정조 22년 · 강
遞承旨洪明浩金勉柱李溏以徐龍輔洪仁浩金達淳代之竝前望也
정조 22년 · 목
因守宮承旨望單敎以都承旨及承旨中守宮閣臣侍衛進人許遞前望單子入之待下批牌招更爲修正以入前望以龍輔等批下
정조 22년 · 강
以宋銓爲大司諫前望也
정조 22년 · 목
因隨駕官單子敎以諫院長官不備前望單子入之待下批修正仍爲牌招
정조 22년 · 강
命淸北春操待秋設行
정조 22년 · 목
備邊司啓言平安監司朴宗甲狀啓以爲本道巡操之定制春則行南秋則竝行南北操其來已久雍正壬子更爲定制春行於南秋行於北著爲不易之典間因道臣狀請癸亥春行北操甲戌秋行南操仍以一時權許後不可援例之意定式矣今此節度使所援據而爲請者卽癸亥已例而癸亥則因節度使之遞易未行壬戌秋操新節度到任於十一月而權許停操待春設行之意已爲停當於歲前正月卽爲發巡故往還之間不犯農節今則計日子二月旬前恐未及發行如是則其行直犯四月淸北江邊軍民所居之坊距官門或爲一二百里農務方劇之時聚候官門多費日子實有違於不奪農時之義姑寢巡操之命待秋設行允合事宜若不可中寢則在前行操之時或有以災邑啓停之擧今亦旁照此例江邊則姑停待秋自直路抵義州由龜泰六百餘里八處行操不過二十日可以撤巡此實兩便此後則淸北春操竊勿援例稟請申明舊式事請令廟堂稟處矣戎政何地不嚴而邊上尤嚴本道之春南秋北蓋出防秋之遺意未必淸北則只可於秋而決不可於春也觀於北兵營之春北秋南可知行營移駐本爲防秋故秋則但設於南而春必耀武而還營南兵營則據在三甲之塞口別無防秋之可論故所以亦春北秋南也若在連年行操或間數年行操之餘一依定式固是不易之論如或許久廢闕幸値連豐南則纔行而北乃未遑則春行淸北不無可據之例意或無所不可覆奏蒙允矣道臣之請旣以節序已晚必妨農務爲言其在先食後兵之義不可不念今春巡操特許停止自直路抵義州由龜泰還營之說雖似猶賢乎已如是之後則秋事雖登淸北之操有難更擧一竝待秋擧行恐合事宜至於淸北春操切勿援例之請取考本司謄錄則甲戌秋操覆啓有曰關西之秋北春南輪回設行自是不易之定例使之依定式擧行云云想其時勢與今淸北之一直曠廢似有異焉今不必別爲定式請以此分付允之
정조 22년 · 강
命出宮時刻以寅初爲之隨駕軍兵留門前後從便出去留陣軍兵初嚴前結陣
정조 22년 · 목
敎曰夜氣無異寒節隨駕軍兵之弊不可不念出宮時刻以寅初爲之隨駕軍兵則留門前後從便出去俾無道上呼寒之弊留陣軍兵亦於初嚴前結陣事卽爲分付
정조 22년 · 강
重推訓鍊大將李敬懋命軍單子以初嚴前結陣改修正以入
정조 22년 · 목
兵曹啓言園幸時留陣軍兵初嚴前結陣乃是定例所載而今此訓鍊都監啓下軍單子以二十九日酉時量聚待爲辭軍兵去就至爲嚴重時刻早晩不可違越而擧行之若是錯誤誠極寒心請當該大將李敬懋從重推考原單子使之改修正以入允之
정조 22년 · 강
命差祭兵郞口傳相換
정조 22년 · 목
敎曰差祭兵曹郞廳令該曹口傳相換○兵曹佐郞崔致冀典籍鄭馦相換
정조 22년 · 강
忠淸監司韓用和以淸風府使趙景鎭罷黜馳啓命狀啓還下送
정조 22년 · 목
忠淸監司韓用和狀啓以爲淸風府使趙景鎭守令邊將吏任薦不有法式慢不擧行不得已罷黜其罪狀請令攸司稟處敎以法典內應薦不薦只云察推此時守令豈可以此徑遞乎狀啓還下送
정조 22년 · 강
以朴應浩爲坡州牧使口傳也
정조 22년 · 강
詣宗廟永禧殿景慕宮行春展謁
정조 22년 · 목
具翼善冠袞龍袍乘輿出協陽門降輿乘輦出敦化門至宗廟門外降輦乘輿入大門至齋室門外降輿入齋室改具冕服詣版位展拜陞詣廟內奉審仍詣永寧殿展拜還入小次改具遠遊冠絳紗袍詣省器位省器詣省牲位省牲入齋室小焉改具翼善冠袞龍袍乘輿出大門降輿乘輦詣永禧殿至紅箭門外降輦乘輿入大門降輿入齋室改具冕服詣版位展拜陞詣殿內奉審還入齋室改具翼善冠袞龍袍乘輿出大門至紅箭門外降輿乘輦詣景慕宮至觀旂橋降輦乘輦至宮門外降輦乘輿入大門降輿入齋室改具冕服詣版位展拜陞詣宮內奉審還入齋室改具翼善冠袞龍袍乘輿出大門降輿乘輦至觀旂橋降輦乘輦入弘化門至明政門外降輦乘輿入明政門永淸門還內
정조 22년 · 강
命沈象奎右通禮單付金履永假通禮差下仍命左通禮擇差先前導後謝恩
정조 22년 · 목
通禮有頉代敎以檢校待敎沈象奎單付別兼春秋金履永假通禮差下未差之代令該曹口傳各別擇差使之先前導後謝恩
정조 22년 · 강
召見時原任大臣于轎前左議政蔡濟恭領敦寧金履素右議政李秉模
정조 22년 · 목
濟恭等問候訖濟恭曰臣昏耄儱憒逐歲益甚應行人事亦不能曉解昨日之罪自陷罔赦而譴罰不加晏然自在臣實惶愧欲死無面對人矣予曰過矣昨日云云出於無隱之意以卿故有此敎也凡於動駕時百官不爲陪班則大臣率卿宰或備堂輦路柢迎此亦有勿爲之命則只時原任大臣柢迎仍於轎前問候卽中書故事卿等立朝旣久豈不知此箇事例乎逢今年一則孺慕之懷倍切一則喜懼之心益深此際行展拜之禮卿等旣以問安入來率卿宰柢迎元非待下敎爲之之事且雖在鄕黨閭里必重新舊歲人事以予欲見卿等之心推之則卿等亦必欲見予之新年顏面而及其出宮漠然不見卿等之在處予安得不致訝而致慨大抵儀文禮數雖似末節而古人之必先正衣冠尊瞻視者制於外所以養其內也況朝廷之所重者體貌也所守者格例也卿等在具瞻董率之地此等處尤不可放忽予非爲一時迎送之禮而有此敎也濟恭曰今承下敎誨責之中恩言諄諄惶隕感愧不知所達臣何敢一辭自卞而臣雖無狀當此元正獻發之辰豈無瞻天之願咫尺輦路何憚而不爲柢迎乎昨日有眞殿行禮後展拜閟宮之命故愚迷所致錯認以由萬安門出宮伏聞下敎之後蒼黃越去自致未及實狀如此亦不敢不達矣予曰然乎然則卿等之未及周旋固無怪矣履素秉模曰錯認亦臣等之罪也何敢分疏乎予曰此不過小事也遂事也卿等安心勿更過引也
정조 22년 · 강
召見領府事洪樂性于駕前
정조 22년 · 강
以鄭民始李時秀差下貢市堂上召見于駕前
정조 22년 · 목
備局啓言貢市堂上有闕之代行工曹判書鄭民始禮曹判書李時秀差下使之察任允之
정조 22년 · 강
命漢城判尹率景慕宮三契父老通廣處來待
정조 22년 · 강
遣承旨董飭太廟享事仍諭獻官俾盡誠敬
정조 22년 · 목
敎曰祈穀大祭誓戒已過太廟春享則命攝親省牲器而還而心懸丹門憧憧不敢弛今夜當出齋便殿以待享事禮成亦當分遣承宣二人董飭駿奔之節祼薦虔潔樂奏舒緩如儀中式盡誠敬之意令獻官知悉
정조 22년 · 강
命百官朝參過祈穀大祭後更稟
정조 22년 · 목
兵曹啓言今正月初五日仁政門百官朝參日次而動駕相値以何日定行乎敎以過祈穀大祭後令政院更稟
정조 22년 · 강
重推史官吳泰曾金履永曺錫中李毅采
정조 22년 · 목
承旨李肇源啓言承旨所在史官相隨卽不易之規且曾有飭敎而今日承旨二員留在而史官無一人待令盡皆經歸堂后事甚未安當該史官請竝從重推考從之
정조 22년 · 목
漢城府中部朝官嘉義申光柱嘉善李益成東部朝官嘉義金光鉉西部朝官崇政李斗信資憲朴泰義嘉義孫興秀鄭道逸嘉善金泰鎰南部朝官正憲洪緯浩嘉義呂善亨嘉善洪圭輔李時傑婦女故通德郞尹尙愼妻崔氏水原府資憲李啓民嘉善庾漢弼○崇政安命悅正憲金厚源等三人資憲申原萬等七人嘉義金就成等五人嘉善金萬永等十七人折衝趙雲載等四人以上階老人開城府朝官資憲張後儉士庶嘉善龐道明等六人江華府通政劉春澤京畿楊州士庶資憲安宗翼嘉義許吉等三人嘉善田光壽等二人折衝朴思爀驪州士庶資憲林大雲嘉善洪者斤立等八人折衝池尙河通政趙唜男坡州士庶嘉善白尙昱等四人通政李元福南陽士庶嘉善金尙彬等二人長湍士庶嘉善申台煥通政宋璉安城士庶嘉善姜長善通政延康壽等二人朔寧庶人嘉善金震郊安山庶人金莫實高陽士庶通政朴春輝等三人楊根士庶嘉善辛元和通政李永䝺等四人龍仁士庶嘉善金億善等二人通政林乭松永平庶人嘉義朴聖輝陽川庶人正憲黃尙奉抱川士庶嘉義梁宗之等二人折衝金萬載等五人通政李世雲果川士庶資憲趙己贊嘉善趙基世砥平士庶嘉善金益相等五人積城庶人嘉善李德弘陰竹庶人折衝姜周臣忠淸道公州朝官嘉善禹弼昌庶人嘉善鄭思謙通政金昌演忠州士人嘉善金致達庶人嘉善金順察等二人嘉義金毛哲等二人折衝趙漢益等二人淸州士人折衝卞至獻通政楊震輝庶人嘉善張啓運折衝李順昌洪州庶人嘉義金日尙折衝禹岳只良人金碩慶淸風庶人嘉善林定金等二人泰安庶人通政池順才大興士人嘉義鄭爾華庶人驛吏申中才沔川士人嘉善李廷卨庶人嘉善黃連伊林川婦女故通德郞趙載垕妻安氏鴻山庶人通政金者斤老味唐津朝官嘉善尹休文永春士人資憲金聖昌德山婦女故士人金聖道妻李氏庶人高占同稷山庶人資憲宋山伊靑山庶人嘉善李春遇報恩士人嘉善朴聖權庶人南貴得嘉善安軍碩鎭川庶人通政方贊位等二人連山婦女故通德郞權振妻沈氏庶人黃石崇慶尙道慶州士庶嘉善薛再重等五人通政金自隱老未安東士庶嘉義朴順山嘉善權相玉等六人昌原士庶嘉善林連弘通政朴大健等三人尙州朝官嘉義鄭兼濟士庶嘉義金命漢嘉善李春世等二人通政金哲徵晉州士庶嘉義吳世漢嘉善朴海三等五人通政李命植等二人星州士庶嘉善愼必三等二人通政文世杰大丘士庶嘉善朴萬海折衝金龍翰通政殷世昌等二人蔚山士庶嘉善李顯鳳等二人折衝高大德通政金玉相金海庶人嘉善孔德才密陽士庶嘉善金昌道等四人折衝李任大東萊庶人嘉善孫成立善山士庶通政裵尙泰等二人仁同士人通政張天旭漆谷士庶折衝朴自琴通政李淡永順興朝官嘉義黃鱗采嘉善姜瀚靑松士庶嘉善李春三等二人河東士庶嘉善陳命章等二人通政李世千巨濟士庶資憲李聖鳳等二人淸道庶人通政張萬益咸陽士庶嘉善朴運祥通政禹鼎九永川士庶折衝金德興通政金善朱等二人醴泉士庶嘉善金大億通政李聖觀榮川士庶嘉善鄭云漢折衝姜貴奉通政劉再興梁山士庶資憲梁元善通政田弼文等三人昆陽庶人通政高太萬陜川士庶嘉善朴賢垕等二人通政裵尙寶等三人草溪通政車興福居昌士庶資憲吳暹奉嘉義尹命載通政朴命尙固城士庶嘉善許運等二人通政朴奉才義城士庶資憲崔仲瑞嘉善金順天南海士庶通政金洪昌等二人宜寧士庶嘉義白貴昌嘉善金漢國等四人通政金夫炎奉化士人嘉善李哲宗眞寶庶人嘉善徐順郞玄風庶人嘉義方大興軍威士庶嘉善李京順等二人義興士庶嘉善權斗星等二人折衝林先鶴新寧庶人通政林世汶禮安士人嘉善南雲亨昌寧士人資憲尹弼泗川士庶通政姜善丹等二人三嘉士庶嘉善郭漢濟等四人迎日庶人嘉義朴太先嘉善李奉才安義士庶嘉善全漢錫等三人通政金聲玉淸河庶人折衝金古音奉英陽士庶嘉善徐必先通政金先伊龍宮士庶資憲吳必得通政林三甲態川庶人通政梁貴乭等二人慈仁士庶嘉善柳世起等二人通政金兌海全羅道全州士庶嘉義蔡瑞龍等二人折衝金成郁羅州士庶嘉善金命貞通政林世茂折衝崔命顯光州士庶嘉善盧泰和等二人南原士庶嘉義朴弼彥等三人嘉善朴遇根等四人長興士庶嘉善金泰垕等三人折衝金禹亨等三人順天士庶嘉善崔廷華等二人通政林思成等二人折衝金彥才等二人寶城士庶嘉善尹道商靈巖士庶嘉善梁景周珍島士庶嘉善金鍊璧等二人金堤士庶資憲金弼垕嘉善金於屯等二人古阜士庶通政徐風男益山士庶折衝吳丙申茂長士庶折衝裵貴三等三人鎭安士庶嘉善裵文彩等二人通政李石軍長水士庶通政林泰虎等二人海南士庶嘉善金麗廸通政金山奉等三人任實士庶嘉義李夏昌通政李夏永等二人泰仁士庶嘉善金載器通政鄭順才折衝申處坤扶安士庶通政李善喆井邑士庶通政丁三用興德士庶嘉善申命世咸平士庶嘉善李祥鳳龍安士庶嘉義金振賛光陽朝官嘉善安復和嘉善孫孝祖通政林光才務安士庶資憲李善儀嘉善成大惡等二人雲峰士庶嘉義李明元嘉義徐儀萬興陽士庶嘉義房聖太嘉善金益秋等二人通政成萬興折衝李日善求禮士庶嘉善梁廷龍等三人通政鄭六世良人金貴金等二人玉果士庶良人李明福黃海道黃州士庶嘉義文重彬嘉善崔澤等三人折衝金德亨海州士庶嘉善鄭後元等四人通政李宗奎等四人瑞興士庶嘉善康㮌等三人谷山士庶嘉善孫永䝺嘉義金茂星等二人平山士庶嘉善金漢宅等五人遂安士人嘉善鄭儀晃白川庶人嘉善宋福徵等二人載寧士庶嘉善全思孟等三人鳳山士庶嘉義金震赫嘉善李景膺等五人長淵士庶嘉善金昌西殷栗庶人嘉善朴興仁兎山士人嘉善朴命甲康翎士人嘉善鄭浚相江原道鐵原嘉善趙云明等三人伊川嘉義李膺白嘉善鄭險載等二人折衝金振澤平海折衝金成秋三陟嘉義沈養淵嘉善趙必䧺等四人原州嘉善元以希金城嘉義尹貴奉折衝金丁民蔚珍嘉善田后圭平康嘉善蔡昌碩等二人金化嘉善申太萬等二人楊口折衝鄭漢斗洪川嘉善李海春等四人通政尹貴興折衝金順䝺寧越通政房海三等二人春川嘉義李尙逸等三人嘉善李德漢等四人淮陽嘉義咸德守嘉善李春根等二人通政李澤等四人折衝金光漢等二人旌善嘉善崔道喆等三人咸鏡道安邊嘉義千俊伊高原嘉善蔡正國折衝金成昌閑良李萬石永興正憲嚴武仲資憲姜䝺世等二人嘉義金敏九等七人定平嘉義李春福咸興嘉義金兌星嘉善金齊兼等三人長津嘉善鄭俊昌等三人洪原嘉善金自興等二人北靑嘉善孟楘通政安仁奉端川嘉義金武德嘉善李萬發等二人通政金萬柱吉州通政邊成淑明川通政金應泰鏡城嘉善金德裕富寧嘉善李泰建茂山嘉善文興周等二人通政朴元儉幼學金志三甲山嘉善千芸柱平安道平壤士庶資憲劉起宅嘉善崔應乾等六人通政韓大者等二人折衝金漢奎義州庶人嘉善崔德萬寧邊士庶嘉義金斗昌等三人嘉善金潤澤等五人通政吉希廷等二人安州士庶嘉義張斗星等二人嘉善崔興文通政吳希采等七人定州士庶嘉善金鳳鳴等二人宣川士庶嘉義金光柱嘉善金鼎和成川士庶嘉善金完柱等二人昌城士庶嘉善李聖彥通政文處光等三人幼學許開翔州士庶嘉善金萬今嘉義金鼎三通政金奉輝折衝白時萬幼學金明奎肅川士庶嘉善郭興胄等三人通政金光一等二人龜城士庶嘉善劉世漢通政金重鉉中和庶人嘉善林世柱幼學禹弘濟三和士庶嘉善崔尙浩通政韓弼壽鐵山士庶嘉義洪熙泰等二人嘉善金夢弼通政李世彬楚山士庶嘉善河興崙通政車鳳載价川士庶嘉善金就圭等二人熙川士庶嘉善趙璟等三人通政金處大幼學柱德寬雲山士庶嘉善李碩彬通政金鏡夏博川士庶嘉善劉正柱等三人閑良李奉三渭原士庶嘉義金道䝺嘉善李貴東通政林東南折衝李重森寧遠庶人通政金星白碧潼士庶嘉善朱世廷等二人通政朴春東等四人祥原庶人嘉善金守萬順川士庶通政金明吉等二人折衝韓時䝺幼學趙明顥龍岡士庶嘉義金辰望嘉善朴得謙等三人永柔士庶嘉善安世運通政金漢瞻折衝沈文昌甑山士庶嘉善崔泰齊通政韓原杓三登朝官通政朱暻輔庶人通政李震旭江西士庶嘉善崔廷才通政崔泰萬等二人折衝李雲陽德士庶嘉善孫斗信通政李廷秀等二人折衝全萬興孟山庶人嘉義安致位泰川庶人嘉善李東元江東士庶嘉善白建赫等五人殷山庶人金有奉等二人以上朝官士庶各加一資婦女封爵○百歲老人秩長湍正憲李有芬豐德嘉義李尙夔加平嘉義曺允奭忠州嘉善趙珍泰宋英萬昌原嘉善朴聖彥尙州嘉善金世種晋州嘉善徐世長金化通政李億陜川通政李希再迎日嘉善羅時杰慈仁正憲金兌佑海州嘉義吳振泰成川嘉善金完柱朔州嘉善金萬今金高原嘉善趙䝺光吉州正憲慈忠國超崇政
정조 22년 · 강
有政吏曹判書沈煥之參議蔡弘遠兵曹判書李祖源進
정조 22년 · 목
以趙鎭寬爲知春秋徐直修爲顯隆園令尹範喆爲高原郡守大護軍尹師國加崇政行護軍尹弘烈金翊休姜游加資憲行護軍兪彥修加嘉義睦萬中李枰加嘉善行上護軍趙圭鎭加崇祿吳載熙加嘉義行副護軍李元采單付韓恩君加嘉善以上年過七十偕老也幼學金玄璣超通政前正言金憬父也
정조 22년 · 강
命今日政下批老職人皆令今日謝恩於明政門外
정조 22년 · 목
敎曰今日政下批年例應資老人皆令今日謝恩於明政門外
정조 22년 · 강
命景慕宮契偕老之人年八十以上帖加七十以上各米三斗木一疋貧殘獨戶七戶各米四斗竝令戶曹判書金華鎭詣大門外朝房親執分給
정조 22년 · 목
漢城府別單偕老秩景慕宮二契年八十以上折衝申興泰年七十以上出身柳三福等五人貧殘獨戶秩景慕宮一契獨女鄭召史等三人二契老除軍李繼柱等四人敎以偕老老人年八十人一人帖加七十以上人五人夫妻各米三斗木一疋貧殘獨七戶各米四斗竝令尊位之戶判明日大門外朝房親執分給後草記
정조 22년 · 강
兼春秋金良倜以副護軍李城輔附奏書啓命解其經筵之任仍令卽日上來
정조 22년 · 목
良倜書啓以爲臣於本月初一日伏奉聖諭傳諭于行副護軍李城輔所住處則以爲臣於日前猥承千萬不敢當之恩禮惶隕戰慓神精迷錯不能締構文字僅以數語書啓修付史官祗伏私次仰俟威罰之章玆者申之以十行溫綸收召寵眷愈往彌隆旣降必致之恩諭繼以講學之一日遲延V當如何爲敎丁寧懇至可感豚魚拜稽莊誦不勝震越于下三陽回泰萬品維新元良德學日就將始大學之書億萬年無彊之慶臣民欣踊曷有其極願以臣無似本不敢以儒臣自處則除旨之下不敢俟屢乃是義分之當然況以世臣延頸之忱豈待勤召而且如桂坊之聯雖屬講官自是蔭路固當祗命之不暇惟是兩筵侍講之職不宜昌膺王人經年之留一日惶悶其在虞人之執決難都壞廉防冒昧呈身微未去就雖不足言貽累淸朝所關不輕幸蒙天地父母之洪恩遞解莫重之任收還偕來之命伏地祈懇而敦召荐降承膺無路臣罪至此尤爲萬萬悚懍之至云矣臣伏承期於偕來之命姑爲仍留緣由馳啓敎以幡然之期日夕企之卽見附奏如是鄭重者豈不過當之甚乎歲後日氣暄好此時開筵何可一日作撤則緣卿逡巡以致講學之間曠卿試思之卿之來不來係於講筵之爲不爲雖以職務召之猶具不暇顧而卽膺況本任臺銜旣勉副只以諭善之職召之則今又以兩筵侍講爲辭到今予亦不暇顧矣爲先許解經筵之任以開進身之路而左諭善設欲行公卿之上來之前亦必難進以此以彼卿之登途不俟駕屨其義皎然更令偕來史官傳予此意卿須卽日上來上來時給馬依初下有旨爲之事分付卿其知悉事一體傳諭
정조 22년 · 강
還送水原留守徐有隣外營今春習操狀本
정조 22년 · 목
有隣以外營馬步軍今春習操令廟堂稟旨分付馳啓敎以軍制姑未團束狀啓還下送
정조 22년 · 강
判府事金憙陳疏賜批
정조 22년 · 목
疏略曰雷肆開講已經一歲就將之聖功洋溢之令聞歲與俱新日新又新此誠萬斯年無疆之休也臣於此時屛伏鄕里徒增戀結之忱莫廁起居之列四載于玆一向闕禮臣罪至此尤何可逃伏況今年犬馬之齒恰滿七十床第危喘餘日無幾竊恐一朝溘然未遂覲光之至願終爲不瞑之遺恨以是自悼有霣如瀉苟求其故亦臣之罪伏乞亟降重誅以勵臣分焉批以積阻餘聞卿年歲之恰滿七旬此時翹想倍勤於前日才送存問之行卿章際此踵到讀之再三且欣且悵容俟暄解更致敦召之禮卿須安心仍敎曰此批答付驛使之存問時一體傳諭
정조 22년 · 강
召見奉審承旨趙鎭寬沈晉賢及下直守令于誠正閣潭陽府使金履銈谷城縣監金熙采
정조 22년 · 강
命太廟永寧殿祭享時分定奏時官擧行
정조 22년 · 목
承旨沈晉賢啓言今番宗廟永寧殿春享大祭時奏時官只以一人待令故兩處奏時每致窘束此後則永寧殿祭享時加定一人分進擧行恐合事宜矣從之
정조 22년 · 강
命社稷祈穀大祭香祝親狎
정조 22년 · 목
因香室親祭受押單子敎以親押
정조 22년 · 강
遞承旨李秉喆以洪仁浩代之前望也
정조 22년 · 목
秉喆不爲仕進也
정조 22년 · 강
遞都總管鄭昌順尹弘烈副總管尹在明李潤慶以尹師國呂善亨金勉柱李枰代之尋竝許遞以曺允亨韓用龜李邦榮睦萬中代之竝口傳也
정조 22년 · 목
政院啓言因總府草記社稷祈穀大祭親行時侍衛及寶劍守官不可不備員有頉總管令政院稟旨變通事允下矣何以爲之敎以竝許遞○師國善亨枰違召敎以與時帶閣職人許遞令該曹口傳差出以允亨等批下
정조 22년 · 강
安春君烿疏陳病狀乞免享官賜例批
정조 22년 · 강
遞承旨趙鎭寬以李晩秀代之前望也
정조 22년 · 강
召見水原留守徐有隣廣州留守洪檍宣惠廳堂上鄭民始京畿監司李在學前水原留守趙心泰于便殿
정조 22년 · 강
命幸行治道時水原廣州始興果川計田十步給復一負始興果川則以宮結中除給